Document ID: 32004D0516

PADOMES LĒMUMS
(2004. gada 14. jūnijs),
ar ko groza Lēmumu 1998/20/EK, atļaujot Nīderlandes Karalistei piemērot pasākumu, atkāpjoties no 21. panta Padomes Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem
(2004/516/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1977. gada 17. maija Sesto direktīvu 77/388/EEK par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1), un jo īpaši tās 27. pantu,
ņemot vērā Komisijas priekšlikumu,
tā kā:
(1)
Saskaņā ar Sestās Direktīvas par PVN 27. panta 1. punktu Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, lai atkāptos no šīs direktīvas noteikumiem nolūkā vienkāršot procedūru, kādā iekasē nodokli, vai novērst noteiktu veidu nodokļu nemaksāšanu vai apiešanu.
(2)
Ar vēstuli, ko reģistrēja Komisijas Ģenerālsekretariātā 2003. gada 26. novembrī, Nīderlandes valdība pieprasīja piemērošanas termiņa pagarināšanu Lēmumam 98/20/EK (2), kas tai atļauj piemērot īpašus nodokļu pasākumus gatavu apģērbu ražošanas sektorā.
(3)
Pārējās dalībvalstis par minēto pieprasījumu tika informētas 2004. gada 14. janvārī.
(4)
Ar Lēmumu 98/20/EK Nīderlandes Karalistei tika dota atļauja apģērbu ražošanas sektorā ieviest shēmu, ar kuru apakšuzņēmēja pienākums pārskaitīt PVN Valsts kasei tiek nodots gatavu apģērbu ražošanas uzņēmumam (darbuzņēmējam).
(5)
Šie pasākumi veido efektīvu līdzekli cīņā pret krāpšanu sektorā, kurā nodokļu iekasēšanu sarežģī grūtības noskaidrot un uzraudzīt apakšuzņēmēju darbību.
(6)
Komisija 2000. gada 7. jūnijā publicēja stratēģiju PVN sistēmas īstermiņa darbības uzlabošanai, kurā tā apņēmās racionalizēt lielo spēkā esošo atkāpju skaitu. Taču dažos gadījumos šī racionalizācija varētu ietvert konkrētu, īpaši efektīvu atkāpju piemērošanas paplašināšanu, tos attiecinot uz visām dalībvalstīm. Šis kompromiss vēlreiz minēts Komisijas 2003. gada 20. oktobra paziņojumā.
(7)
Pieprasīto pasākumu jāuzskata pirmām kārtām par tādu, kura mērķis ir novērst konkrētus paņēmienus, kas lietoti, lai izvairītos no nodokļu maksāšanas gatavu apģērbu ražošanas sektorā.
(8)
Nīderlandes Karalistei jāpiešķir spēkā esošās atkāpes piemērošanas termiņa pagarinājums līdz 2006. gada 31. decembrim.
(9)
Attiecīgajai atkāpei nav negatīvas ietekmes nedz uz Eiropas Kopienu pašu resursiem, kas uzkrājas no PVN, nedz arī ietekme uz patēriņa nobeiguma posmā uzlikto PVN apjomu.
(10)
Nolūkā nodrošināt tiesisko nepārtrauktību, šo lēmumu būtu jāpiemēro no 2004. gada 1. janvāra,
IR PIEŅĒMUSI ŠĀDU LĒMUMU.
1. pants
Lēmumu 98/20/EK ar šo groza šādi:
-
1. pantā datumu “2003. gada 31. decembris” aizstāj ar datumu “2006. gada 31. decembris”.
2. pants
Šo lēmumu piemēro no 2004. gada 1. janvāra.
3. pants
Šis lēmums ir adresēts Nīderlandes Karalistei.
Luksemburgā, 2004. gada 14. jūnijā

Labels: 2
1
7
18
15